ธปท.ปัดพบเงินสดหายจากระบบหมื่นล้าน
ธปท.ปฏิเสธพบเงินสดหายออกจากระบบหมื่นล้านบาท เชื่อเป็นความเข้าใจผิดระหว่างการพูดคุย ระบุธปท.ไม่มีหน้าที่ตรวจการใช้เงินในการเลือกตั้งโดยตรง
24 พ.ค. 2554

ธปท.ปฏิเสธพบเงินสดหายออกจากระบบหมื่นล้านบาท เชื่อเป็นความเข้าใจผิดระหว่างการพูดคุย ระบุธปท.ไม่มีหน้าที่ตรวจการใช้เงินในการเลือกตั้งโดยตรง 
นายสรสิทธิ์ สุนทรเกส ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) กล่าวปฏิเสธกรณีมีเงินหายออกไปจากระบบธนาคารนับหมื่นล้านบาท ในช่วงการหาเสียงเลือกตั้ง ว่า ไม่เคยระบุว่ามีเงินหายออกไปจากระบบบัญชีเงินฝากของธนาคารพาณิชย์เป็นวงเงินถึงหมื่นล้านบาทแต่อย่างไร คาดว่าน่าจะเป็นความเข้าใจผิดของการพูดคุยกับตำรวจในช่วงพักในงานสัมมนาเรื่องการเงินนอกรับของสำนักงานตำรวจแห่งชาติ ที่ภาคเหนือเมื่อวันที่ 23 พ.ค.ที่ผ่านมา ซึ่งมีเจ้าหน้าที่ตำรวจมาสอบถามเรื่องการดูแลเงินระหว่างการเลือกตั้ง 
"ระหว่างพักสัมมนาดังกล่าวมีเจ้าหน้าที่ตำรวจมาสอบถามการทำงาน ดูแลระบบการเงินของธปท. และถามว่ามีเงินหายออกไปจากระบบเป็นหมื่นล้านบาทจริงหรือไม่ ผมก็บอกว่าไม่ได้ดูแลเรื่องนี้ จึงไม่รู้ว่าหายไปหรือไม่ หรือเอาไปใช้เลือกตั้งหรือไม่ เพราะ ธปท. ไม่ได้มีการตรวจสอบเงินที่ใช้ในการเลือกตั้งโดยตรง"นายสรสิทธิ์กล่าว
ทั้งนี้ ก่อนหน้านี้ ธปท.ระบุว่ามีเงินที่ใช้จ่ายหมุนเวียนในประเทศหายไปนับหมื่นล้านบาทจากระบบ โดยได้มีการเบิกเงินสดออกไปจากระบบธนาคารเป็นจำนวนมากเกือบทุกภาคของประเทศ และไม่มีการนำไปใช้ในระบบ ซึ่งยังไม่ทราบสาเหตุที่ชัดเจน อยู่ระหว่างตรวจสอบเส้นทางการเงิน มีความเป็นไปได้ว่าจะนำไปในการหาเสียงเลือกตั้งที่กำลังแข่งขันกันรุนแรง